**भारत सरकार**

**वस्‍त्र मंत्रालय**

**राज्‍य सभा**

**अतारांकित प्रश्‍न संख्‍या 3501**

**26 मार्च, 2018 को उत्‍तर दिए जाने के लिए**

**सरकारी कार्यक्रमों के कार्यान्वयन के बारे में**

**जागरुकता**

**3501. डा॰ विनय पी॰ सहस्रबुद्धेः**

**क्या वस्त्र मंत्री यह बताने की कृपा करेंगे किः**

(क) क्या मंत्रालय ने अपने सभी विभागों तथा अपने सरकारी क्षेत्र के संगठनों में जहां तक, सरकार के महत्वपूर्ण कार्यक्रमों जैसे कि स्वच्छ भारत मिशन, डिजिटल इंडिया और बेटी बचाओ-बेटी पढ़ाओ, इत्यादि का संबंध है पूरे भारत में अपने स्वयं के कर्मचारियों, अपने सहयोगियों के बीच आवश्यक जागरुकता लाने का प्रयास किया है; यदि हां, तो यह कब किया गया और यदि नहीं, तो इसके क्या कारण हैं; और

(ख) क्या इन कार्यक्रमों के कार्यान्वयन को दोहराने वाली अथवा इनके बारे में अधिक से अधिक जागरुकता लाने के लिए किन्हीं परिपाटियों की पहचान की गई है और यदि हां, तो तत्संबंधी ब्यौरा क्या है?

**उत्‍तर**

**वस्‍त्र राज्‍य मंत्री**

**(श्री अजय टम्‍टा)**

**(क) और (ख):** जी, हां। वस्‍त्र मंत्रालय अपने कर्मचारियों में वाद-विवाद प्रतियोगिता, नारा (स्‍लोगन) लेखन प्रतियोगिता, निबंध लेखन प्रतियोगिता, स्‍वच्‍छता अभियान आदि के माध्‍यम से जागरूकता फैलाने के लिए वर्ष 2015 से प्रत्‍येक वर्ष स्‍वच्‍छता पखवाड़ा आयोजित करता रहा है। इसके अलावा, मंत्रालय ने वर्ष 2017-18 और 2018-19 के लिए स्‍वच्‍छता कार्य योजना तैयार की है जिसमें और अधिक जागरूकता का सृजन करने के लिए आउटररीच कार्यक्रमों पर विशेष ध्‍यान दिया गया है। जहां तक डिजिटल इंडिया का संबंध है, मंत्रालय ने ई-ऑफिस को प्रभावी ढंग से कार्यान्वित किया है और वर्ष 2016 से जीईएम पोर्टल से खरीद करनी शुरू कर दी है। इसके अलावा, उपस्थिति की बायोमैट्रिक व्‍यवस्‍था जारी है, कर्मचारियों के वेतन/भत्‍तों का भुगतान और मंत्रालय द्वारा कार्यान्वित की जा रही विभिन्‍न योजनाओं के संबंध में स्‍टेकहोल्‍डरों के सभी भुगतानों का भी डिजिटीकरण कर दिया गया है। वस्‍त्र क्षेत्र में संशोधित प्रौद्योगिकी उन्‍नयन निधि योजना (एटीयूएफएस) और एकीकृत कौशल विकास योजना/क्षमता निर्माण योजना जैसी मंत्रालय की मुख्‍य फ्लैगशिप योजनाएं ऑनलाइन कार्यान्वित की जाती हैं। निगरानी के प्रयोजनार्थ अधिकांश योजनाओं में इलैक्‍ट्रॉनिक एमआईएस है। मंत्रालय, हर वर्ष 8 मार्च को अंतर्राष्‍ट्रीय महिला दिवस मनाता है जिसमें राष्‍ट्र निर्माण में महिलाओं की महत्‍वपूर्ण भूमिका पर बल दिया जाता है। बेटी बचाओ-बेटी पढ़ाओ स्‍लोगन का उल्‍लेख करते हुए सेमिनार, सामू‍हिक चर्चा का भी आयोजन किया गया। जागरूकता के उपर्युक्‍त सभी कार्यक्रमों का कार्यान्‍वयन, अनुकरणीय आधार पर कार्य करने के लिए सफलतापूर्वक किया जाता है।

\*\*\*\*\*